**ΕΝΗΜΕΡΩΤΙΚΟ ΔΕΛΤΙΟ**

Συνάδελφοι, στην **14η Συνεδρίαση της ΕΣΕΠΕ Ν. Σμύρνης** **(9-11-17)** συζητήθηκαν τα παρακάτω θέματα:

1. ΕΝΗΜΕΡΩΣΗ ΓΙΑ ΟΙΚΟΝΟΜΙΚΑ ΘΕΜΑΤΑ ΤΗΣ ΕΣΕΠΕ
2. ΟΡΙΣΜΟΣ ΕΠΙΤΡΟΠΗΣ ΓΙΑ ΤΗΝ ΠΡΟΕΤΟΙΜΑΣΙΑ ΠΡΟΤΑΣΗΣ ΜΕΤΑΒΑΣΗΣ ΣΤΗΝ ΝΕΑ ΕΠΟΧΗ ΤΩΝ ΣΥΣΤΗΜΑΤΩΝ ΠΛΗΡΟΦΟΡΙΚΗΣ ΤΩΝ ΣΧΟΛΕΙΩΝ ΠΡΩΤΟΒΑΘΜΙΑΣ ΕΚΠΑΙΔΕΥΣΗΣ
3. ΑΠΟΔΟΧΗ ΕΚΤΑΚΤΗΣ ΕΠΙΧΟΡΗΓΗΣΗΣ 50.000 ΕΥΡΩ ΑΠΟ ΔΗΜΟ Ν.ΣΜΥΡΝΗΣ
4. ΠΑΡΑΧΩΡΗΣΕΙΣ ΣΧΟΛΙΚΩΝ ΧΩΡΩΝ
5. ΕΠΙΣΚΕΥΕΣ ΣΧΟΛΕΙΩΝ ΑΘΜΙΑΣ ΕΚΠΑΙΔΕΥΣΗΣ

**Ενημέρωση εκπροσώπου των εκπ/κών**

**1ο θέμα:**

Ο Πρόεδρος της ΕΣΕΠΕ κ. Συρίγος μας ενημέρωσε ότι υπάρχουν ήδη οφειλές της τάξης των 23.000 ευρώ περίπου στη ΔΕΗ, των 25.000 ευρώ περίπου σε Προμηθευτές και των 3.000 ευρώ περίπου στο Φυσικό Αέριο. Αυτά είπε ότι θα καλυφθούν από την έκτακτη επιχορήγηση του Δήμου.

Υπήρξε επίσης η δέσμευση ότι θα σταλούν πίνακες με τις δαπάνες όλων των σχολείων, όπως ζητήθηκε από τους Δ/ντές και το ΔΣ των εκπ/κών ΠΕ του Συλλόγου μας στην αρχή του σχολικού έτους.

**2ο θέμα:**

Κατατέθηκε πρόταση από τον Πρόεδρο για εξοπλισμό των σχολείων Α/θμιας Εκπ/σης με φορητά εργαστήρια των 25 tablets το καθένα, για την υποστήριξη της διδασκαλίας σε όλες τις τάξεις. Αρχικά να εξοπλιστούν πυλωτικά 2-3 σχολεία και στη συνέχεια τα υπόλοιπα. Ορίστηκε για το σκοπό αυτό επιτροπή μελέτης της πρότασης.

Πρότασή μου ήταν να ζητηθούν οι ανάγκες των σχολείων σε ηλεκτρονικό εξοπλισμό και να εξεταστούν από την παραπάνω επιτροπή, δεδομένου ότι κάθε σχολείο έχει διαφορετικές ανάγκες και αυτές πρέπει να ληφθούν υπόψη για την κατάθεση πρότασης από την επιτροπή.

**3ο θέμα:**

Έγινε η αποδοχή της έκτακτης επιχορήγησης 50.000 ευρώ από το Δήμο. Ο κ. Συρίγος ανέφερε ότι έχουν ζητηθεί άλλες 20.000 ευρώ.

**4ο θέμα:**

Με αφορμή ερώτημα που έγινε από την ΕΣΕΠΕ στην Αποκεντρωμένη Διοίκηση Αττικής τον Αύγουστο του 2017 για τις παραχωρήσεις σχολικών χώρων και την απάντηση της τελευταίας ότι η διάθεση διδακτηρίου για χρήσεις κοινής ωφέλειας ή την πραγματοποίηση εκδηλώσεων κοινού ενδιαφέροντος έγκειται στις αρμοδιότητες του Δημοτικού Συμβουλίου, έγινε συζήτηση στη συνεδρίαση για το ρόλο της ΕΣΕΠΕ στις παραχωρήσεις χώρων.

Πρόταση του Προέδρου ήταν να αποφασίζει η ΕΣΕΠΕ μόνο για τα αιτήματα των Συλλόγων Γονέων και για τα υπόλοιπα το Δημοτικό Συμβούλιο.

Ζητήσαμε το έγγραφο της Αποκεντρωμένης Διοίκησης το οποίο και μας χορηγήθηκε. Δεν έγινε ωστόσο σαφές για ποιο λόγο προκύπτει το θέμα της παραχώρησης χώρων και για ποιες συγκεκριμένα.

Έγινε μια συζήτηση για τη σπουδαιότητα της παραχώρησης χώρων στους Συλλόγους Γονέων από την ΕΣΕΠΕ, αφού στην περίπτωση έγκρισης από το Δημοτικό Συμβούλιο αυτά τα αιτήματα θα καθυστερούν πολύ.

Καταλήξαμε να αποσταλεί αίτημα στην Αποκεντρωμένη Διοίκηση Αττικής και να συγκεκριμενοποιηθούν οι περιπτώσεις αιτημάτων για παραχώρηση σχολικών χώρων που πρέπει να αποστέλλονται στο Δημοτικό Συμβούλιο και να δούμε το όλο θέμα σε επόμενη συνεδρίαση.

**5ο θέμα:**

Αναφέρθηκε ότι έχει προγραμματιστεί από το Δήμο ο ελαιοχρωματισμός των σχολείων μέσα στο 2018. Επισημάνθηκε ακόμα το ύψος της χρηματοδότησης που δίνεται από την ΕΣΕΠΕ για επισκευές των σχολείων, ενώ θα πρέπει να καλύπτονται αυτές από τις Τεχνικές Υπηρεσίες.

Σε ερώτησή μου για το χρόνο υλοποίησης των εργασιών στους αύλειους χώρους, η απάντηση ήταν ότι αυτές θα ξεκινήσουν όταν το επιτρέψει ο καιρός.

**Άλλα θέματα**

1. **Ιατρική υποστήριξη μαθητών**

Τέθηκε από μένα το πρόβλημα απουσίας παιδίατρου στα σχολεία και της αντικειμενικής αδυναμίας των εκπαιδευτικών να υποστηρίξουν περιπτώσεις που χρειάζονται επείγουσα ιατρική βοήθεια. Λαμβάνοντας υπόψη την απουσία ιατρικής υποστήριξης των μαθητών σε ώρες λειτουργίας του σχολείου, τις ελάχιστες πιστώσεις για σχολικούς νοσηλευτές, την απαγόρευση χορήγησης φαρμακευτικής αγωγής από τους εκπ/κούς, ο Δήμος θα μπορούσε να αναζητήσει λύση –σε συνεργασία με το Σύλλογο Εκπ/κών- για υποστήριξη των μαθητών σ’ αυτή την κατεύθυνση.

Ο κ. Συρίγος πρότεινε να δοθεί το τηλ. του παιδίατρου των ΚΔΑΠ και να βοηθήσει αυτός σε περιπτώσεις σοβαρών περιστατικών. Θεωρώ ότι κάτι τέτοιο ούτε νόμιμο είναι ούτε αποτελεσματικό για τα σχολεία.

1. **Πρόγραμμα πρόληψης του Σχολικού Εκφοβισμού**

Συζητήθηκε στην ΕΣΕΠΕ το Πρόγραμμα για το Σχολικό Εκφοβισμό που χρηματοδοτείται από το Δήμο. Ζητήθηκε να δηλώσουν συμμετοχή τα σχολεία. Είχαν κληθεί πριν τη συνεδρίαση, άλλωστε, οι Δ/ντές των σχολείων για ενημέρωση, χωρίς ωστόσο ιδιαίτερη συμμετοχή.

Με εκτίμηση

Ανθή Μαντζαβράκου